CELEX: 32015R2013
Language: el
Date: 2015-11-11 00:00:00
Title: Εκτελεστικός κανονισμός (ΕΕ) 2015/2013 της Επιτροπής, της 11ης Νοεμβρίου 2015, για τον καθορισμό εκτελεστικών τεχνικών προτύπων όσον αφορά τις τυπικές αποκλίσεις σε σχέση με τα συστήματα εξίσωσης των κινδύνων υγείας, σύμφωνα με την οδηγία 2009/138/ΕΚ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

12.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 295/9
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/2013 ΤΗΣ ΕΠΙΤΡΟΠΉΣ
   της 11ης Νοεμβρίου 2015
   για τον καθορισμό εκτελεστικών τεχνικών προτύπων όσον αφορά τις τυπικές αποκλίσεις σε σχέση με τα συστήματα εξίσωσης των κινδύνων υγείας, σύμφωνα με την οδηγία 2009/138/ΕΚ του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2009/138/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα II) (1), και ιδίως το άρθρο 109α παράγραφος 4 τρίτο εδάφιο,
   Εκτιμώντας τα ακόλουθα:
   
               (1)
            
            
               Για τους σκοπούς του υπολογισμού της ενότητας του αναλαμβανόμενου κινδύνου ασφάλισης ασθενείας της τυποποιημένης μεθόδου για τις κεφαλαιακές απαιτήσεις φερεγγυότητας, θα πρέπει να καθοριστούν τυπικές αποκλίσεις για τον κίνδυνο ασφαλίστρων και αποθέματος όσον αφορά συγκεκριμένα εθνικά νομοθετικά μέτρα που επιτρέπουν τον επιμερισμό των πληρωμών αποζημιώσεων σε σχέση με τον κίνδυνο ασθενείας μεταξύ ασφαλιστικών και αντασφαλιστικών επιχειρήσεων.
            
         
               (2)
            
            
               Οι εν λόγω τυπικές αποκλίσεις θα πρέπει να καθοριστούν μόνο σε σχέση με τον Zorgverzekeringswet (νόμος για την ασφάλιση ιατροφαρμακευτικής περίθαλψης), προβλέποντας υποχρεωτική βασική ασφάλιση υγείας (basisverzekering) στις Κάτω Χώρες (στο εξής: «σύστημα εξίσωσης των κινδύνων υγείας στις Κάτω Χώρες»). Σύμφωνα με έρευνα της Ευρωπαϊκής Αρχής Ασφαλίσεων και Επαγγελματικών Συντάξεων, το σύστημα εξίσωσης των κινδύνων υγείας στις Κάτω Χώρες είναι το μοναδικό του είδους του σύστημα εντός της Ένωσης που πληροί τα κριτήρια που απαριθμούνται στα άρθρα 109α παράγραφοι 4 και 5 της οδηγίας 2009/138/ΕΚ.
            
         
               (3)
            
            
               Οι τυπικές αποκλίσεις που προβλέπονται στον παρόντα κανονισμό έχουν προσδιοριστεί λαμβανομένων υπόψη των υπολογισμών που παρείχε η De Nederlandsche Bank.
            
         
               (4)
            
            
               Ο παρών κανονισμός βασίζεται στα σχέδια εκτελεστικών τεχνικών προτύπων που υπέβαλε η Ευρωπαϊκή Αρχή Ασφαλίσεων και Επαγγελματικών Συντάξεων στην Επιτροπή.
            
         
               (5)
            
            
               Η Ευρωπαϊκή Αρχή Ασφαλίσεων και Επαγγελματικών Συντάξεων διεξήγαγε ανοικτές δημόσιες διαβουλεύσεις όσον αφορά τα σχέδια εκτελεστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τη γνώμη της ομάδας συμφεροντούχων ασφαλίσεων και αντασφαλίσεων, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου (2),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τυπικές αποκλίσεις
   Για την ασφάλιση και αναλογική αντασφάλιση ιατρικών δαπανών που υπόκεινται στο σύστημα εξίσωσης των κινδύνων υγείας στις Κάτω Χώρες, οι ασφαλιστικές και αντασφαλιστικές επιχειρήσεις χρησιμοποιούν, στον υπολογισμό της ενότητας του αναλαμβανόμενου κινδύνου ασφάλισης ασθενείας τις ακόλουθες τυπικές αποκλίσεις:
   
               α)
            
            
               2,7 % για τον κίνδυνο ασφαλίστρων ασφάλισης ασθενείας NSLT·
            
         
               β)
            
            
               5 % για τον κίνδυνο αποθέματος ασφάλισης ασθενείας NSLT.
            
         Άρθρο 2
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Νοεμβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 335 της 17.12.2009, σ. 1.
   
      (2)  Κανονισμός (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/79/ΕΚ της Επιτροπής (ΕΕ L 331 της 15.12.2010, σ. 48).